b'\n_START_ARTICLE_\nMark Junij Brut\n_START_SECTION_\n\xc5\xbdivljenjepis\n_START_PARAGRAPH_\nBrutov o\xc4\x8de Mark Junij Brut starej\xc5\xa1i, je bil rimski politik, ubit na Pompejev ukaz leta 78 pr. n. \xc5\xa1t., zaravdi vpletenosti v Lepidov upor. Brutovo vzgojo so po njegovi smrti zaupali Marku Porciju Katonu, polbratu njegove matere Servilije. Kasneje ga je posvojil materin sorodnik Kvint Servilij Kepion. Njemu v \xc4\x8dast je zato svojemu imenu dodal \xc5\xa1e njegovega. Servilija je bila tudi Cezarjeva ljubica, zato nekateri namigujejo, da je bil njegov pravi o\xc4\x8de prav Cezar. Namigovanja niso dokazana._NEWLINE_Vzgojen je bil v aristokratskem duhu. Odlikoval se je s strogim na\xc4\x8dinom \xc5\xbeivljenja in bil znan kot \xc4\x8dastilec Platona in stoikov. Zanimanje za filozofijo ga ni oviralo, da se v mladosti ne bi ukvarjal s posojanjem denarja za oderu\xc5\xa1ke obresti. Znano je njegovo posojilo mestu Salamina, za katero je zahteval 48\xc2\xa0% obresti. S Cipra se je vrnil v Rim kot bogata\xc5\xa1 in se poro\xc4\x8dil s Klavdijo.\n_START_SECTION_\nPoliti\xc4\x8dna kariera\n_START_PARAGRAPH_\nNa za\xc4\x8detku dr\xc5\xbeavljanske vojne med Cezarjem in Pompejem je bil na Pompejevi strani. Po njegovem porazu v bitki pri Farzalu leta 48 pr. n. \xc5\xa1t. mu je Cezar oprostil in ga vzel pod svojo za\xc5\xa1\xc4\x8dito. Leta 46 pr. n. \xc5\xa1t. je postal guverner Cisalpske Galije in leto kasneje na Cezarjev ukaz pretor za leto 44 pr. n. \xc5\xa1t.. Lo\xc4\x8dil se je od Klavdije in se poro\xc4\x8dil s svojo sestri\xc4\x8dno Porcijo, h\xc4\x8derko Marka Porcija Katona.\n_START_SECTION_\nCezarjev umor\n_START_PARAGRAPH_\nV tistem \xc4\x8dasu so se senatorji za\xc4\x8deli bati Cezarjeve nara\xc5\xa1\xc4\x8dajo\xc4\x8de mo\xc4\x8di in njegovega imenovanja za dosmrtnega diktatorja. Senatorji so Bruta prepri\xc4\x8dali, da se je vklju\xc4\x8dil v zaroto proti Cezarju. Nazadnje se je zaradi Cezarjevega kraljevskega obna\xc5\xa1anja tudi on opredelil za njegov umor. Edina \xc5\xbeenska, ki je vedela za zaroto, je bila njegova \xc5\xbeena Porcija._NEWLINE_Zarotniki so nameravali Cezarja ubiti na dan mar\xc4\x8devih id leta 44 pr. n. \xc5\xa1t.. Tistega dne je Cezar kasnil s prihodom v senat, ker ga je \xc5\xbeena Kalpurnija Pizon posku\xc5\xa1ala prepri\xc4\x8dati, naj ne gre. Zarotniki so se zato prestra\xc5\xa1ili, da je zarota odkrita. Brut je kljub temu vztrajal in \xc4\x8dakal na njegov prihod. Ko se je Cezar kon\xc4\x8dno pojavil, so ga zarotniki napadli. Prvi naj bi bil Publij Servilij Kaska, ki je Cezarja udaril v rame, vendar je Cezar udarec odbil. Ko je Cezar med zarotniki opazil Bruta, si je obraz zakril s togo in se prepustil usodi.\n_START_SECTION_\nObdobje po Cezarjevem uboju\n_START_PARAGRAPH_\nSenat je po Cezarjevem umoru na predlog Cezarjevega prijatelja in sokonzula Marka Antonija njegovim morilce amnestiral. Nezadovoljstvo me\xc5\xa1\xc4\x8danov po Cezarjevem umoru je prisililo morilce, da so zapustili Rim. Brut je od\xc5\xa1el na svoje posestvo, od tam v Atene in nato za guvernerja v Makedonijo._NEWLINE_Leta 43 pr. n. \xc5\xa1t. je senat za konzula imenoval Oktavijana. Eden od njegovih prvih ukrepov je bil preklic amnestije za Cezarjeve morilce in nihova razglasitev za dr\xc5\xbeavne sovra\xc5\xbenike. Mark Tulij Ciceron, jezen na Oktavijana, je Bruta obvestil, da sta Oktavijanova in Mark Antonijeva vojska razdeljeni. Mark Antonij je nameraval s svojo vojsko oditi v Galijo in postati njen guverner. Oktavijan ga je zato napadel in po nizu bitk porazil. Ko je Brut izvedel, na niti Oktavijanova niti Mark Antonijeva vojske nista dovolj mo\xc4\x8dni, da bi obranili Rim, je zbral svojo vojsko, ki je \xc5\xa1tela 17 legij._NEWLINE_Pri Apoloniji v Iliriji je leta 43 pr. n. \xc5\xa1t. premagal in ujel Mark Antonijevega brata Gaja Antonija in se nato v Mali Aziji pridru\xc5\xbeil Kasiju. Oba skupaj sta se nato preko Helesponta vrnila v Evropo. Ko je Oktavijan izvedel za njun prihod, se je pomiril z Markom Antonijem in njuna zdru\xc5\xbeena vojska, ki je \xc5\xa1tela 19 legij, je krenila proti Brutu in Kasiju. Vojski sta se udarili v bitki pri Filipih. V prvi bitki, ki je potekala 3. oktobra 42 pr. n. \xc5\xa1t., je Brut porazil Oktavijana, Mark Antonij pa Kasija. Druga bitka, ki je potekala 23 oktobra, se je kon\xc4\x8dala z Brutovi porazom._NEWLINE_Brut je s samo \xc5\xa1tirimi legijami pobegnil v okoli\xc5\xa1ke hribe. Ker je vedel, da ga bodo ujeli, je naredil samomor. Bruta so kremirali in njegov pepel poslali materi Serviliji. Njegova \xc5\xbeena Porcija je potem, ko je izvedela za njegovo smrt, domnevno naredila samomor, kar pa ni dokazano.\n_START_SECTION_\nZapu\xc5\xa1\xc4\x8dina\n_START_PARAGRAPH_\nBrutu pripisujejo rek Sic semper tyrannis \xe2\x80\x93 Tako vedno s tirani, ki naj bi ga izrekel po Cezarjevem umoru. Rek je postal uradni moto ameri\xc5\xa1ke zvezne dr\xc5\xbeave Virginije._NEWLINE_Besede Et tu, Brute? \xe2\x80\x93 Tudi ti, Brut? naj bi bile zadnje, ki jih je izrekel Julij Cezar pred svojo smrtjo. Primarni viri, ki opisujejo Cezarjevo smrt, tega ne potrjujejo.'